ไฟแนนว์ทูเดย์
TOP แจกเงินปันผลอีก 2.20 บาท
18 ก.พ. 2556

TOP แจกเงินปันผลอีก 2.20 บาท 
คณะกรรมการบริษัท ไทยออยล์ (TOP) อนุมัติให้จ่ายเงินปันผลหุ้นละ 2.20 บาท คิดเป็นเงินประมาณ 4,488 ล้านบาท ให้แก่ผู้ถือหุ้นที่มีชื่อในทะเบียนวันที่ 4 มี.ค. 2556 
ทั้งนี้ในงวดกลางปี TOP จ่ายปันผลแล้วในอัตราหุ้นละ 0.50 บาท หรือประมาณ 1,020 ล้านบาท ส่งผลให้ทั้งปีจ่ายปันผลให้กับผู้ถือหุ้นรวม 2.70 บาท 
SENA ตั้งเป้าขาย 2.5 พันล้าน
นางเกษรา ธัญลักษณ์ภาคย์ กรรมการ บริษัท เสนาดีเวลลอปเม้นท์ (SENA) เปิดเผยแผนงานในปี 2556 ว่า บริษัทตั้งเป้าเปิดโครงการใหม่ 12 โครงการ มูลค่ากว่า 7,000 ล้านบาท ภายใต้กลยุทธ์ดูแลลูกบ้าน 360 องศา ส่วนคอมมูนิตีมอลล์โครงการแรก “SENA Fest” เตรียมเปิดตัวในไตรมาสแรกนี้ ส่งให้สัดส่วนรายได้จากค่าเช่าขยับขึ้นเป็น 5% และอีก 95% มาจากโครงการพัฒนาอสังหาริมทรัพย์
“ปีนี้เราตั้งเป้ายอดไว้ประมาณ 2,500 ล้านบาท และยอดโอน 2,000 ล้านบาท โดยจะรับรู้จากโครงการที่มีอยู่ในมือปัจจุบันประมาณ 60% ส่วนโครงการคอนโดมิเนียมที่จะเปิดในปีนี้ จะสามารถส่งมอบและรับรู้รายได้ตั้งแต่ปลายปี 2556 จนถึงปี 2558” นางเกษรา กล่าว
KMC ลงทุน 300 ล้านได้มากกว่าพันล.
นายวิรัตน์ เอี้ยวอักษร กรรมการผู้จัดการ บริษัท กฤษดามหานคร (KMC) กล่าวว่า คณะกรรมการอนุมัติให้ซื้อหุ้นทั้งหมดของบริษัท วิทูรธนากร มูลค่า 396,680,784.06 บาท ทำให้บริษัทเป็นเจ้าของคอนโดมิเนียม Classe’ อยู่ในทำเลถนนพระราม 9 หน้า RCA ซึ่งมีโครงการอาคารสูง 8 ชั้น ที่สร้างเสร็จพร้อมขายจำนวน 4 ตึก พื้นที่ทั้งหมด 1.7 หมื่นตารางเมตร และยังมีที่ดินเปล่า พร้อมใบอนุญาตสร้างอาคารสูง 8 ชั้นอีก 4 ตึก มูลค่า 1,100 ล้านบาท โดยจะเริ่มทยอยก่อสร้างในปีหน้า มูลค่าโครงการประมาณ 1,500 ล้านบาท คาดว่าจะแล้วเสร็จพร้อมขายในปี 2558
PTTGC แจกผู้ถือหุ้น 1.1 หมื่นล้าน
คณะกรรมการบริษัท พีทีที โกลบอล เคมิคอล (PTTGC) อนุมัติการจ่ายเงินปันผลสำหรับผลการดำเนินงานปี 2555 ในอัตราหุ้นละ 3.40 บาท รวมทั้งสิ้นประมาณ 15,329 ล้านบาท คิดเป็นสัดส่วนประมาณ 45% ของกำไรสุทธิ ทั้งนี้บริษัทจ่ายระหว่างกาลไปแล้ว หุ้นละ 0.95 บาท เป็นเงินประมาณ 4,282 ล้านบาท และจะจ่ายเงินงวดสุดท้าย ในอัตราหุ้นละ 2.45 บาท เป็นเงินประมาณ 11,047 ล้านบาท ให้กับผู้ถือหุ้นที่มีชื่อในทะเบียนวันที่ 5 มี.ค. 2556
BIGC กำไร 6,073 ล้านบาท
บริษัท บิ๊กซี ซูเปอร์เซ็นเตอร์ (BIGC) เปิดเผยผลงานปี 2555 มีกำไรสุทธิ 6,073.76 ล้านบาท เติบโต 15.87% จากปี 2554 ที่มีกำไรสุทธิ 5,241.75 ล้านบาท
THCOM แจกวอร์แรนต์อีสป
คณะกรรมการบริษัท ไทยคม (THCOM) มีมติอนุมัติให้ออกใบสำคัญแสดงสิทธิซื้อหุ้น (วอร์แรนต์) ให้กรรมการและพนักงาน (อีสป) จำนวน 6.82 แสนหน่วย อายุไม่เกิน 5 ปี อัตราการใช้สิทธิแปลงเป็นหุ้นสัดส่วน 1 ต่อ 1 ในราคาหุ้นละ 23.266 บาท บริษัทจึงเพิ่มทุนจำนวน 6.82 แสนหน่วยมารองรับ 
นอกจากนี้ บอร์ดอนุมัติให้จ่ายเงินปันผลหุ้นละ 0.40 บาท คิดเป็นเงินประมาณ 438 ล้านบาท ให้กับผู้ถือหุ้นที่มีชื่อในทะเบียนวันที่ 5 เม.ย. และกำหนดจ่ายเงินในวันที่ 24 เม.ย. 2556